Dis-Chem laat vaar appèl oor buitensporige pryse(Foto: Karen Sandison/ANA) Die Suid-Afrikaanse apteekgroep Dis-Chem het sy appèlaansoek laat vaar teen ŉ bevinding van die Mededingingstribunaal waarin hy skuldig bevind is dat hy buitensporige pryse vir gesigsmaskers te midde van die Covid-19-pandemie gehef het. Die Mededingingskommissie het kort na die aanvang van die afsonderingstydperk in Maart verskeie klagte van die publiek ontvang dat Dis-Chem die prys van sy gesigsmaskers kwaai verhoog het. Die tribunaal het Dis-Chem op 7 Julie op die aanklag skuldig bevind. “Ek is verheug dat Dis-Chem nou hierdie besluit geneem het. Die prysverhogings wat tydens die landwye ramptoestand voorgekom het, is betreurenswaardig,” het die kommissaris van die Mededingingskommissie, Tembinkosi Bonakele, gesê. “Ons het deurlopend aangevoer prysverhogings ontneem verbruikers, veral arm verbruikers, toegang tot noodsaaklike goedere wat benodig word om te keer dat die pandemie vererger.” Die kommissie het in sy ondersoek bevind Dis-Chem vra buitensporige pryse vir noodsaaklike higiëniese items tot nadeel van verbruikers. Dit was volgens die kommissie ŉ oortreding van verbruikersbeskermingsregulasies. Voor die pandemie het Dis-Chem die maskers veel goedkoper verkoop.